… Жеги бицана: МахIачица Унсоколосан Хундерил партизанахъе кагъатгун витIун вуго МахIмуд ва абун буго гьесда: ханжаралъ гурин пандуралъ бахъе нухан. ЦIатIанихъе щварав мехалъ, гьав хъачагъаз ккун вуго ва гьесда кодоб МахIачил кагъат батун буго. Хъачагъаз гьав вачун гвандинив тIамун вуго. Гвандиниб гьас жиндирго хIасраталъул кучIдул ахIун руго. Гьасул кочIохъ гIенеккизе кинабго росу бакIарун буго. Росдаца бицун цогиял бакIаздаса чагIиги рачIун руго. БичIчIун буго ХIоцоса Нажмудинида жакъа кочIохъан чIвани киналго жиндасаги ун хутIулевлъи. Виччан тун вуго гьас гьев. МахIмудицаги МахIмудил кочIоцаги партизанахъе цо живго гурев цадахъ гIемерал магIарулал рачIун руго. МагIарухъ партизаназда кочIол отрядин, бандазда къвачIил отрядин абулаан. Бицуна: Ирчи Казакица абунила; Сибиралъул туснахъалда жив хвезе вукIанила, цадахъ кечI букIинчIебани. Дун гьезда божула. Цоцазул кучIдул ричIчIарал цоцалъ рагъуларо. Дида лъала гIемерал къисаби, кочIоца хвасар гьаруразул, гьелъул къуваталъ лъелго рукIарал рекIун рачаразул, гьелдаса хIинкъун хIалихьалъи таразул…